**Rendhagyó interkulturális tréning**

**December 12-én pénteken tartottuk Erasmus hallgatóink búcsúrendezvényét.**

2014 december 12-én került sor a Hungarian Culture kurzus programjának keretében az utolsó interkulturális tréningre. A foglalkozásra a Mobilitás Iroda az összes főiskolánkon tanuló nemzetközi hallgatót meghívta, hogy tapasztalatot cserélhessenek egymással a kulturális különbségekkel kapcsolatban. Ez egyúttal az Erasmus hallgatók búcsúrendezvénye volt, az őszi félév utolsó közös programja, ahol megvonták az itt töltött félév mérlegét.

A program másik célja az volt, hogy a külföldi diákok megismerkedjenek a magyarországi szokásokkal a téli ünnepek idején, különös tekintettel a Mikulásra és a Karácsonyra.

A bécsi kirándulás miatt a Mikulás egy héttel később érkezett a hallgatókhoz, de annál nagyobb örömet okozott számukra. Forralt bor, bejgli- és szaloncukor kóstolás tette kellemesebbé a kötetlen, jó hangulatú beszélgetést, ami természetesen ezúttal is a számos országból érkezett hallgatók közös nyelvén, angolul zajlott.

A rendezvény a **Komplex nemzetköziesítési programfejlesztés az Eszterházy Károly Főiskolán TÁMOP 4.1.2. D-12/1/KONV-2012-0002** projekt támogatásával valósult meg.